**Covid-19 un sezonālās gripas vakcinācijas organizācijas un apmaksas kārtība**

1. IZPILDĪTĀJS, sniedzot Covid-19 un sezonālās gripas vakcinācijas pakalpojumus, nodrošina vakcinējamo personu plūsmas organizāciju pēc pieraksta, ievērojot epidemioloģiskās drošības pasākumus, lai samazinātu personu savstarpējo kontaktu iespēju:
   1. atver Vakcinācijas informācijas sistēmā Vienotajā vakcinācijas tīklā (turpmāk -ViVaT) vakcinējamo personu pierakstam kalendāru ar brīvām pieraksta vietām vismaz vienu kalendāro nedēļu uz priekšu;
   2. veic personu pierakstu uz vakcināciju ārstniecības iestādē telefoniski un klātienē;
   3. ja nav zināma precīza informācija par vakcīnu pieejamības laiku, IZPILDĪTĀJS veido vakcinējamo personu gaidīšanas sarakstu, norādot personu kontaktinformāciju, un divas darba dienas pirms plānotās vakcinācijas informē personu par plānoto vakcinācijas laiku.
2. IZPILDĪTĀJS vakcīnas plāno, pasūta, izlieto un noraksta atbilstoši normatīvajos aktos un Slimību profilakses un kontroles centra noteiktajai kārtībai.
3. IZPILDĪTĀJS vakcīnas uzglabā un sagatavo atbilstoši vakcīnu ražotāju noteiktiem nosacījumiem.
4. IZPILDĪTĀJS deklarē vakcīnu atlikumu ViVaT vai elektroniski nosūtītā tiešsaistes vietnē atbilstoši Covid-19 vakcinācijas rokasgrāmatā noteiktai kārtībai.
5. IZPILDĪTĀJS apmeklētājiem publiski pieejamā vietā nodrošina publiski pieejamu informāciju par Covid-19 un sezonālās gripas vakcinācijas kārtību un konkrētā periodā vakcinējamo personu mērķa grupām.
6. IZPILDĪTĀJS veic personu vakcināciju atbilstoši Covid-19 vakcinācijas rokasgrāmatā[[1]](#footnote-1) noteiktajiem nosacījumiem.
7. IZPILDĪTĀJS nosaka iekšējo kārtību vakcinācijas procesa kvalitātes nodrošināšanai un uzraudzībai.
8. IZPILDĪTĀJS 48 stundu laikā reģistrē veikto vakcinācijas faktu Vienotajā veselības nozares elektroniskajā informācijas sistēmā.
9. IZPILDĪTĀJS veidlapā Nr.024/u „Ambulatorā pacienta talons” norāda:
   1. Covid-19 vakcinācijas gadījumā diagnozi U11.9 “Nepieciešamība imunizēt pret Covid-19” atbilstoši SSK-10 klasifikatoram, ceturto aprūpes epizodes veidu un veiktās vakcinācijas manipulācijas;
   2. sezonālās gripas vakcinācijas gadījumā diagnozi Z25.1”Nepieciešamība imunizēt pret gripu” atbilstoši SSK-10 klasifikatoram, pacientu grupu 67- Vakcinācija pret gripu par valsts budžeta līdzekļiem, ceturto aprūpes epizodes veidu un veiktās vakcinācijas manipulācijas.
10. IZPILDĪTĀJS ziņo par vakcīnu blakusparādībām Zāļu valsts aģentūras [tīmekļvietnē sadaļā “Ziņot par zāļu blaknēm, negadījumiem ar ierīcēm, biovigilanci](https://www.zva.gov.lv/lv/veselibas-aprupes-specialistiem-un-iestadem/zales/farmakovigilance/zinot-par-blaknem)”, aizpildot elektronisko ziņojuma veidlapu.
11. IZPILDĪTĀJS nodrošina iedzīvotāju aicināšanu uz vakcināciju, telefoniski sazinoties ar personām, pamatojoties uz DIENESTA iesniegto sarakstu ar personām, kuras nepieciešams uzaicināt uz vakcinācijas pakalpojuma saņemšanu. IZPILDĪTĀJS, kas veic izbraukuma vakcinācijas pakalpojumus[[2]](#footnote-2), nodrošina minēto sarunu audioieraksta veikšanu un glabāšanu arhīvā viena mēneša garumā kopš sarunas ieraksta veikšanas.
12. IZPILDĪTĀJS, kas veic vakcinācijas pakalpojumus sadarbībā ar ģimenes ārstu praksēm t.sk. personu vakcināciju dzīvesvietā, nodrošina saziņu ar personām par vakcinācijas pakalpojumu saņemšanu trīs darba dienu laikā pēc vakcinējamo personu saraksta saņemšanas no ģimenes ārsta.
13. IZPILDĪTĀJS, kas veic izbraukuma vakcinācijas pakalpojumus, nodrošinot saziņu ar personām par vakcinācijas pakalpojumu saņemšanu personas dzīvesvietā trīs darba dienu laikā pēc vakcinējamo personu sarakstu saņemšanas no DIENESTA.
14. DIENESTS par plānotām izbraukumu vakcinācijas vietām informē IZPILDĪTĀJU, kas veic izbraukuma vakcinācijas pakalpojumus, ne vēlāk kā trīs darba dienas pirms izbraukuma.
15. IZPILDĪTĀJS, kas veic izbraukuma vakcinācijas pakalpojumus, pēc DIENESTA pieprasījuma vienas darba dienas laikā sniedz informāciju par pieejamo brīvo brigāžu skaitu izbraukumu vakcinācijas pakalpojumu nodrošināšanai.
16. DIENESTS ir tiesīgs IZPILDĪTĀJAM pieprasīt papildus informāciju par vakcinācijas procesu, nosakot nepieciešamās informācijas apjomu, iesniegšanas formu un termiņu.
17. DIENESTAM ir tiesības izveidot jaunus izbraukuma vakcinācijas veidus, kurus IZPILDĪTĀJAM, kas sniedz izbraukuma vakcinācijas pakalpojumus, ir jānodrošina.
18. IZPILDĪTĀJS nodrošina sadarbību ar pašvaldībām, organizējot izbraukuma vakcinācijas pakalpojumus un citos normatīvos aktos noteiktos gadījumos.
19. IZPILDĪTĀJA sniegtie vakcinācijas pakalpojumi tiek apmaksāti atbilstoši faktiski sniegto pakalpojumu apjomam un Dienesta tīmekļa vietnē publicētiem veselības aprūpes pakalpojumu tarifiem.

1. *https://www.vmnvd.gov.lv/lv/vakcinacijas-rokasgramata-informativais-materials-vakcinacijas-veicejiem* [↑](#footnote-ref-1)
2. atbilstoši *2021.gada 11.marta Covid-19 vakcinācijas izbraukuma pakalpojumu sniedzēju atlases/ 2021.gada 23.marta Covid-19 vakcinācijas izbraukuma pakalpojumu sniedzēju papildu atlases Rīgas plānošanas vienībā* rezultātiem *https://www.vmnvd.gov.lv/lv/pakalpojumu-sniedzeju-atlase* [↑](#footnote-ref-2)